Instituut bevraagteken regering se grondouditArgieffoto Die Suid-Afrikaanse instituut vir Rassebetrekkinge (SAIRR) het Dinsdag gesê die regering se oudit oor grondeienaarskap is “ŉ baie twyfelagtige bron van inligting en misleidend”. Die ANC en EFF het retoriek verskerp oor grondhervorming voor volgende jaar se verkiesing, te midde van bewerings dat groot stukke landbougrond nog aan die wit minderheid behoort, 24 jaar ná apartheid tot ŉ einde gekom het. Die grondoudit is in November 2017 vrygestel en dui aan dat wit Suid-Afrikaners altesaam 72% van privaat grond besit, bruin mense 15%, Indiërs 5% en swart mense 4%. Landbougroepe trek ook die data in twyfel. “Die regering se grondoudit – wat wyd aangehaal word as ŉ sentrale verwysingspunt in die debat oor grondhervorming, is ŉ baie twyfelagtige bron van inligting,” het die SAIRR gesê. “Dit laat byna net soveel vrae as wat dit antwoorde bied. Die manier hoe die inligting aangebied word, is boonop misleidend.” Die instituut het gesê die regering het sedert 2009 voete gesleep om titelaktes uit te reik aan begunstigdes van grondhervorming en het geen poging aangewend om seker te maak dat diegene, wat in tuislandgebiede op die grond van hul voorvaders woon, individuele titelaktes bekom nie. “Dit is nogal ironies dat die narratief wat die regering aanbied volgens die grondoudit, geen fokus plaas op die vordering wat hy al sedert 1994 in restitusie of hervorming gemaak het nie – dit is ongeveer 8.1 miljoen hektaar.” Die SAIRR het gesê die grondoudit bied geen betekenisvolle basis vir die gesprek oor die algehele patroon van landelike grondeienaarskap in die land nie, veral nie wat landbougrond betref nie.